b'\n_START_ARTICLE_\nVarnostno-obve\xc5\xa1\xc4\x8devalna slu\xc5\xbeba\n_START_PARAGRAPH_\nVarnostno-obve\xc5\xa1\xc4\x8devalna slu\xc5\xbeba (kratica VOS) je bila skrivna partijska oboro\xc5\xbeena formacija, ki jo je v okviru OF avgusta 1941 osnoval Centralni komite KPS. VOS je nastopala proti dejanskim in domnevnim nasprotnikom partizanskega gibanja. Med najvidnej\xc5\xa1imi \xc5\xbertvami VOS so bili predstavniki slovenskega predvojnega politi\xc4\x8dnega \xc5\xbeivljenja, u\xc4\x8ditelji, \xc5\xbeupani, oficirji, sodniki, duhovniki, \xc4\x8dlani Katoli\xc5\xa1ke akcije, intelektualci, veliki kmetje, podjetniki in vsi, ki so odkrito nasprotovali komunisti\xc4\x8dni ideologiji. VOS je v \xc4\x8dasu celotne vojne likvidiral 519 oseb, ubitih je bilo tudi 157 pripadnikov VOS.\n_START_SECTION_\nOrganiziranost\n_START_PARAGRAPH_\nVOS je vodil tri\xc4\x8dlanski kolegij, ki je bil februarja 1943 presnovan v Centralno komisijo VOS. Le-ta je ilegalno delovala v Ljubljani do maja 1943, delila pa se je na obve\xc5\xa1\xc4\x8devalno in varnostno slu\xc5\xbebo. Obve\xc5\xa1\xc4\x8devalna slu\xc5\xbeba se je delila na mno\xc5\xbei\xc4\x8dno (\xc5\xa1iroko razpredena mre\xc5\xbea obve\xc5\xa1\xc4\x8devalec v vseh frontovskih in drugih protifa\xc5\xa1isti\xc4\x8dnih organizacijah, voja\xc5\xa1ko (vodi, \xc4\x8dete in bataljoni VOS) in specialno obve\xc5\xa1\xc4\x8devalno slu\xc5\xbebo (v sovra\xc5\xbenikovih vojnih poveljstvih, v okupacijski upravi, policiji ter drugih centrih in ustanovah)._NEWLINE_Februarja 1943 je bila VOS reorganizirana ter razdeljena na dva osnovna in samostojna sektorja delovanja: terensko VOS ter obve\xc5\xa1\xc4\x8devalno slu\xc5\xbebo NOV in POS. Civilni sektor na terenu je bil \xc5\xa1e naprej podrejen izklju\xc4\x8dno Centralni komisiji VOS in njenim poverjeni\xc5\xa1tvom, na \xc4\x8delu obve\xc5\xa1\xc4\x8devalnega sektorja v NOV in POS pa je bil glavni obve\xc5\xa1\xc4\x8devalni center (po kapitulaciji Italije: Obve\xc5\xa1\xc4\x8devalni oddelek) pri Glavnem poveljstvu NOV in POS. Oba sektorja VOS pa sta imela svoje obve\xc5\xa1\xc4\x8devalne in kontraobve\xc5\xa1\xc4\x8devalne organe._NEWLINE_Na I. zasedanju Slovenskega narodnoosvobodilnega sveta (SNOS) v \xc4\x8crnomlju februarja 1944 je bila VOS ukinjena, njeno vodstvo pa vklju\xc4\x8deno v Odsek za notranje zadeve pri Predsedstvu SNOS; maja istega leta pa je bil osnovan Oddelek za za\xc5\xa1\xc4\x8dito naroda - OZNA,  ki je prevzel ve\xc4\x8dji del kompletne biv\xc5\xa1e VOS._NEWLINE_Obstoje\xc4\x8de voja\xc5\xa1ke enote VOS so bile preurejene v enote vojske dr\xc5\xbeavne varnosti (VDV), ki je kot posebna oboro\xc5\xbeena sila NOV in POS za boj proti domobranstvu bila hkrati izvr\xc5\xa1ilni organ Odseka za notranje zadeve pri predsedstvu SNOS. Brigade VDV so se kasneje preimenovale v KNOJ.\n_START_SECTION_\nUsmrtitve in \xc5\xbertve\n_START_PARAGRAPH_\nPod streli VOS so padli mnogi znani Slovenci predvojnega \xc4\x8dasa: katoli\xc5\xa1ki duhovnik in narodni buditelj Lambert Ehrlich, organizatorja nekomunisti\xc4\x8dnega odpora poveljnik Slovenske legije Ivo Per\xc5\xa1uh in Fanou\xc5\xa1 Emmer, pravnik, poveljnik MVAC in ban Dravske banovine Marko Natla\xc4\x8den, bankir in podjetnik Avgust Praprotnik, katoli\xc5\xa1ki \xc5\xa1tudentski organizator Jaroslav Kikelj, \xc5\xa1tudentski funkcionar Fran\xc4\x8di\xc5\xa1ek \xc5\xbdupec, pesnik in \xc4\x8dlan Katoli\xc5\xa1ke akcije Lojze Grozde in \xc5\xa1tevilni drugi. Na VOS-ovem seznamu za usmrtitev sta bila tudi tedanji ljubljanski \xc5\xa1kof Gregorij Ro\xc5\xbeman in organizator slovenskega domobranstva Leon Rupnik. Na Rupnika so VOS-ovci posku\xc5\xa1ali izvr\xc5\xa1iti atentat \xc5\xbee septembra 1941, vendar jo je general odnesel le z la\xc5\xbejimi po\xc5\xa1kodbami. Tako Rupnik kot Ro\xc5\xbeman sta kasneje odigrala vidno vlogo v organiziranju slovenskega protirevolucionarnega tabora._NEWLINE_Ocenjuje se, da je VOS skupaj z ostalimi partizanskimi enotami \xc5\xbee v letu 1941 na ozemlju Ljubljanske pokrajine usmrtila vsaj 116 oseb, samo med marcem in avgustom 1942 pa vsaj \xc5\xa1e dodatnih 853 oseb (od tega 717 civilistov) ._NEWLINE_Druga \xc5\xa1tudija navaja, da so enote VOS s pomo\xc4\x8djo posameznih partizanskih enot na osvobojenih ozemljih Dolenjske in Notranjske do konca julija 1942 usmrtile vsaj 941 doma\xc4\x8dih ljudi.'